Kraftig eksplosjon ved flyplassen i Kabul
Ifølge flere lokale medier skjedde eksplosjonen like ved den nordlige porten til flyplassen, som stort sett brukes av afghanske og vestlige militærstyrker som skal inn eller ut av den militære delen av flyplassen Det skal ha vært en bil full av eksplosiver som gikk av, skriver Tolo News. Angrepet fant sted rundt 08.00 lokal tid. Foreløpig er det ikke meldt om skader.Det var ventet at president Hamid Karzai skulle lande på flyplassen om kort tid. Han har deltatt på minnestunden for Nelson Mandela i Sør-Afrika. Overfor lokale medier bekrefter anonyme ISAF-talsmenn at en NATO-kolonne trolig var målet for angrepet. En talskvinne sier at bomben eksploderte før bilen med selvmordsbomberen hadde nådd fram til NATO-kjøretøyet. Taliban hevder at de står bak angrepet, sier en talsperson for terrorgruppen, Zabiullah Mujaheed.Tidligere ble det rapportert at eksplosjonen skyldtes en rakett som landet inne på rullebanen. Det avviser det afghanske innenriksdepartementet. - Eksplosjonen skjedde på Qasaba Road, skriver departementets talsmann Sediq Sediqqi i en uttalelse. - Politiet er på stedet for å undersøke saken, og vi vil komme tilbake med flere detaljer senere, skriver han. En av NATOs viktigste baser holder til på flyplassen. Norske spesialoperatører fra Forsvarets spesialkommando/Hærens jegerkommando (FSK/HJK) er stasjonert i Kabul, og jobber med å trene opp og veilede den afghanske spesialpolitistyrken CRU. Det er denne styrken som jobber for å forhindre terrorangrep i Kabul, og både nordmenn og deres afghanske kolleger er stasjonert blant annet ved flyplassen." Forsvaret opplyser at ingen nordmenn ble rammet av angrepet.
En kraftig eksplosjon rystet den internasjonale flyplassen i Kabul onsdag. Politiet mener det dreier seg om et terrorangrep.